Title: ข้อบังคับมหาวิทยาลัยมหาสารคาม ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ พ.ศ. 2538

ข้อบังคับมหาวิทยาลัยมหาสารคาม

ข้อบังคับมหาวิทยาลัยมหาสารคาม
ว่าด้วย
คุณสมบัติและการสรรหากรรมการสภามหาวิทยาลัยผู้ทรงคุณวุฒิ
พ.ศ. ๒๕๓๘[๑]

อาศัยอำนาจตามความในมาตรา ๑๒ วรรคสาม มาตรา ๑๔ (๒) และ
มาตรา ๓๘ แห่งพระราชบัญญัติมหาวิทยาลัยมหาสารคาม พ.ศ. ๒๕๓๗
สภามหาวิทยาลัยมหาสารคามจึงออกข้อบังคับ
ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิไว้ดังต่อไปนี้

ข้อ ๑ 
ข้อบังคับนี้เรียกว่า " ข้อบังคับมหาวิทยาลัยมหาสารคาม
ว่าด้วยคุณสมบัติและการสรรหากรรมการสภามหาวิทยาลัยผู้ทรงคุณวุฒิ พ.ศ. ๒๕๓๘"

ข้อ ๒ 
ให้ใช้ข้อบังคับนี้ตั้งแต่วันถัดจากวันประกาศเป็นต้นไป

ข้อ ๓ 
คุณสมบัติของผู้ดำรงตำแหน่งกรรมการสภามหาวิทยาลัยผู้ทรงคุณวุฒิมีดังนี้
(๑) เป็นผู้ทรงคุณวุฒิและคุณธรรมเป็นที่ยอมรับในสังคม
(๒)
เป็นผู้ที่สามารถอุทิศเวลาและเอื้อประโยชน์ให้แก่งานของมหาวิทยาลัย
(๓) ไม่เป็นข้าราชการหรือลูกจ้างของมหาวิทยาลัย

ข้อ ๔ 
ให้สภามหาวิทยาลัยแต่งตั้งคณะกรรมการขึ้นคณะหนึ่งเรียกว่า"คณะกรรมการสรรหากรรมการสภามหาวิทยาลัยผู้ทรงคุณวุฒิ"
ประกอบด้วยอธิการบดี เป็นประธานกรรมการ และคณะกรรมการบริหารมหาวิทยาลัยเป็นกรรมการ

ข้อ ๕ 
ให้คณะกรรมการสรรหากรรมการสภามหาวิทยาลัยผู้ทรงคุณวุฒิมีหน้าที่ดำเนินการสรรหาผู้มีคุณสมบัติเหมาะสมที่จะดำรงตำแหน่งกรรมการสภามหาวิทยาลัยผู้ทรงคุณวุฒิ
ตามข้อ ๓ ของข้อบังคับนี้ พร้อมทั้งรวบรวมประวัติผลงาน และรายชื่อบุคคลดังกล่าวตามลำดับอักษร
จำนวน ๑๔ ชื่อ เสนอต่อสภามหาวิทยาลัยเพื่อพิจารณา

ข้อ ๖ 
การตีความตามข้อบังคับนี้หรือการดำเนินการอื่นใด ที่ไม่ได้ระบุไว้ในข้อบังคับนี้ให้อยู่ในวินิจฉัยของนายกสภามหาวิทยาลัย

ข้อ ๗ 
ให้นายกสภามหาวิทยาลัยรักษาการตามข้อบังคับนี้

ประกาศ ณ วันที่ ๒๐ มีนาคม พ.ศ. ๒๕๓๘
ถวิล  ไพรสณฑ์
รัฐมนตรีว่าการทบวงมหาวิทยาลัย
นายกสภามหาวิทยาลัยมหาสารคาม

[๑] ราชกิจจานุเบกษา
เล่ม ๑๑๒/ตอนพิเศษ ๑๒ ง/หน้า ๑๔/๒๐ เมษายน ๒๕๓๘